Source: http://www.felszamolas.biz/FELSZAMOLAS-VEGELSZAMOLAS/FELSZAMOLAS-VEGELSZAMOLAS.php
Timestamp: 2017-04-24 18:53:27
Document Index: 9434462

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Felszámolás, végelszámolás: hogy is van ez?
A köznyelvben a felszámolás és a végelszámolás sok esetben keverednek egymással és nem helyesen használják ezen jogi fogalmakat.
A végelszámolás egy önkéntes eljárás, amely arra irányul, hogy a cég jogutód nélkül megszűnjön. Fontos, hogy a végelszámolás megindításának kizárólag abban az esetben van helye, ha a cég fizetőképes. Végelszámolás esetén a cég tagjai (tulajdonosai) által erre választott személy végzi el a végelszámolást és - amennyiben a cég vagyonnal rendlekezik - méri fel a cég vagyonát és abból az esetleges tartozások kiegyenlítését követően a tagoknak járó vagyona tagoknak kiadja. A végelszámolás elhatározását követően a tagok bármikor dönthetnek úgy, hogy a céget mégsem szüntetik meg, hanem annak tevékenységét tovább folytatják.
A felszámolás szintén a cég jogutód nélküli megszűnését célozza, fontos azonban, hogy felszámolási eljárás esetében fizetésképtelenségi helyzetről beszélünk. A felszámolási eljárást - bár amennyiben az adós érzékeli a fizetésképtelenséget maga is benyújthatja - a legtöbb esetben a cég hitelezője kezdeményezi. Felszámolásban az adós vagyonának számbavételét, és annak a jogosultak közötti szétosztását a bíróság által kijelölt, erre feljogosított felszámoló végzi el, amelynek kiválasztásába a cág tagjainak (tulajdonosainak) nincs beleszólása. A felszámolással kapcsolatban - főszabály szerint a cég tulajdonosai nem dönthetnek arról, hogy mégsem kívánják a cég megszüntetését. Egy nagyon fontos különbség, hogy felszámolás esetén fogalmilag fizetésképtelenségi helyzet áll fenn, így a tulajdonosok, ügyvezetők felelősségének megállapításának széles körét teszik lehetővé a jogszabályok, még korlátolt felelősségű társaságok esetében is. Cikkünk további részében a két eljárástípus néhány aspektusát mutatjuk be: végelszámolást, felszámolást.
Felszámolás - végelszámolás: a végelszámolás főbb szabályai
A 2006. évi cégnyilvántartásról, bírósági cégeljárásról és a végelszámolásról szóló V. törvény alapján 94. § (1) a cég jogutód nélkül történő megszűnése esetén - ha a cég nem fizetésképtelen, és a cégre vonatkozó jogszabály eltérő rendelkezést nem tartalmaz - végelszámolásnak van helye.
Ez azt jelenti, hogy a társaság tartozásait a hitelezők felé rendezni tudja. A végelszámolás elrendelése történhet a cégbíróság törvényességi felügyeleti eljárásban hozott határozat, illetve a társaság legfőbb szervének elhatározása alapján.
Ebben megállapításra kerül a végelszámolás kezdő időpontja, kinevezik a végelszámolót, valamint rendelkeznek a gazdasági társaság vagyoni részesedésével működő jogalanyok sorsáról. A végelszámolás kezdő időpontjában, melyet a legfőbb szerv határozatában állapít meg, a cég vezető tisztségviselőjének megszűnik a megbízatása. Az ő helyébe lép a végelszámoló. A vezető tisztségviselő 45 napon belül köteles elvégezni a törvény által rá kiszabott számviteli feladatokat, ill. köteles eleget tenni tájékoztatási és iratátadási kötelezettségének. Ezt akkor is meg kell tenni, ha esetleg a volt vezető tisztségviselő lesz a végelszámoló. Először a cég korábbi tisztségviselője által készített, tevékenységet lezáró, számviteli törvény szerinti beszámoló mérlegének adataiból nyitó mérleget készít. Ezután a hitelezői követelések jegyzékéből kiindulva korrigálja a végelszámolási nyitó mérleget. A hitelezőknek legfeljebb 75 napjuk van arra, hogy igénybejelentéssel éljenek. Abban az esetben, ha megállapítják, hogy nem elegendő a cég fennálló vagyona minden követelés teljesítésére, és nem kerül megfizetésre 30 napon belül a hiányzó összeg, kérelmet kell benyújtani, amely felszámolási eljárás lefolytatására irányul. Ehhez nem szükséges a legfőbb szerv hozzájárulása, azonban tájékoztatni kell őket a felszámolási eljárás kezdeményezéséről. Felszámolásnak az elrendelése esetén a végelszámoló a számviteli szabályok szerint köteles beszámolót készíteni, díja felszámolási költségnek minősül. Kifogással lehet élni a végelszámoló intézkedése vagy mulasztása miatt, ha az jogsértő. A sérelmet szenvedett fél a tudomásszerzést követő 8 napon belül (de legfeljebb az intézkedést, vagy mulasztást követő 60 napon belül) fordulhat a cégbírósághoz, ahol soron kívül határoznak, és amely végzés ellen fellebbezésnek van helye.
A végelszámoló a cég által kötött szerződéseket azonnali hatállyal felmondhatja, illetve elállhat. Ezen jogot nem lehet gyakorolni, ha természetes személynek lakásra fennálló bérleti szerződése, iskolával, vagy tanulóval a gyakorlati képzésszervezésre kötött szerződése, a munkaszerződések, a nem gazdasági tevékenységgel összefüggő kölcsönszerződés, a szövetkezeti tag vállalkozás jellegű jogviszonyával összefüggő szerződés, valamint kollektív szerződés tekintetében. Tartási és életjáradéki szerződés felmondása esetében megfelelő kártalanításra tarthat igényt a másik fél.
A végelszámoló elkészíti és jóváhagyásra a legfőbb szerv elé terjeszti az adóbevallásokat, a beszámolót, a javaslatot a vagyonfelosztásra, az összefoglaló -azaz a záró- jelentést, valamint a cég vagyoni részesedésével működő jogalanyok sorsára vonatkozó határozatot, melyet a legfőbb szerv jóváhagy. A határozatban dönthetnek a az engedményezésről, a kötelezettségek átruházásról, valamint a kötelezettségek más általi átvállalásáról, valamint a végelszámoló díjáról és a végelszámolás költségeiről is. A végelszámoló köteles a végelszámolás alatt álló cég biztosítottjainak adatait átadni a nyugdíjbiztosítási igazgatási szervnek és a szerv erről szóló igazolását benyújtani a cégbíróságnak. Miután elfogadták a vagyonfelosztási határozatot, a legfőbb szerv dönt a felosztott vagyon kiosztásának időpontjáról, amelyet a végelszámoló bonyolít,de a vagyon kiadása csak a törlésre vonatkozó végzés meghozatala után történhet meg, mely végzés közzétételéért sem közzétételi költségtérítést, sem illetéket nem kell fizetni. Addig azonban nem történhet meg a végelszámolás befejezése, amíg a cégnek ismert tartozása áll fenn, amelyről nem rendelkeztek a vagyonfelosztási határozatban.
Az egyszerűsített végelszámolást kizárólag jogi személyiség nélküli társaságok esetében lehet alkalmazni. Tehát ha a Bt-k és a Kkt-k megszűnési eljárása a végelszámolás kezdő időpontját követő 120 napon belül befejeződik, egyszerűsített végelszámolásról beszélünk. Végelszámoló a Cégközlönyben történő közzétételét a végelszámolás kezdő időpontjától számított 8 napon belül köteles kezdeményezni.
Kényszer-végelszámolás: Ha a bíróság a törvényességi felügyeleti hatáskörében eljárva a céget megszűntnek nyilvánítja, vagy a cég jogutód nélküli megszűnését előidéző ok következett be, vagy a cég a végelszámolást 3 éven belül nem fejezte be, vagy a végelszámolás általános szabályaira történő áttérést nem hajtotta végre, kényszer-végelszámolást rendel el.
Felszámolás, végelszámolás: a felszámolásnak a főbb rendelkezései
Az alapvető különbség a felszámolási eljárásnál, hogy az adós fizetésképtelen. Megindulhat az adós vagy a végelszámoló, vagy a hitelező kérelem, cégbírósági értesítés, vagy büntetőügyben eljáró bíróság értesítése alapján.
A bíróság a felszámolást elrendelő végzés közzétételéről hivatalból értesíti azokat az állami szerveket, amelyekre a felszámolás elrendelésével összefüggésben valamilyen feladat hárul, illetve amelyek tevékenységére a felszámolásnak hatása lehet, valamint az adós bankszámláit vezető valamennyi pénzintézet felszámolásba kerülő gazdálkodó szervezet vezetője köteles a Csődtörvényben foglalt feladatokat (éves beszámoló, záró leltár, adóbevallás összeállítása, iratanyagok átadása, környezetszennyezésre vonatkozó adatok közlése, munkavállalók tájékoztatása) elvégezni. A feladatok elvégzéséért a törvény az adós vezetőjét teszi felelőssé, és a feladatok elmulasztásához súlyos anyagi jellegű szankciókat fűz. A hitelező a felszámolási eljárás iránti kérelem benyújtásával kérheti az ideiglenes vagyonfelügyelő kirendelését. Az adós csak az ideiglenes vagyonfelügyelő hozzájárulásával köthet a rendes gazdálkodás körét meghaladó szerződést. Az adós cég vezetői kötelesek együttműködni az ideiglenes vagyonfelügyelővel és részére minden segítséget megadni, ami a feladat elvégzéséhez kell.
A felszámoló az adós kizárólagos, törvényes képviselőjeként jár el. Ennek megfelelően jogosult szerződéseket felmondani, újakat kötni, az adós követeléseit behajtani, vagyonát értékesíteni. jogosult továbbá megtámadni a volt cégvezetés által kötött korábbi szerződést is, ha abban ingyenesen vagy feltűnően aránytalan ellenérték mellett idegenítettek el vagyontárgyat, illetve követelést. Kifizetéskor előnyt élveznek a felszámolás költségei - ideértve a munkabéreket és felszámolás alatti működést szolgáló kiadásokat, a zálogjoggal biztosított követelések, különböző járadékok, magánszemélyek kártérítési és kisvállalkozások bármilyen jogcímű követelései és a köztartozások.
Összegezve tehát a felszámolási eljárás akkor indul meg, ha a cég nem tud fizetni, a cég felszámolásra kerül, megszűnik a vagyona, amelyet a hitelezők között felosztanak. Lefolytatása az 1991. évi XLIX. törvény alapján történik.
A végelszámolásra a cégen belül tagi döntés nyomán kerül sor, nem pedig hitelezői kérelem által. Itt minden fennálló és később esedékes tartozásukat megfizetik, majd a fennmaradó vagyont a tagok egymás között felosztják.
Hozzászólások Felszámolás, végelszámolás: hogy is van ez? témában (23)	Neo	Válasz ht üzenetére. A kényszertörlési eljárás a kényszervégelszámolási eljárást \"válja le\". Ez sokkal egyszerűbb, alapesetben nem szerepel benne felszámoló és így nem kell felszámolónak díjat fizetni a központi alapból. A bíróság végzi el a feladatok nagyrészét. Kihatásai nagyjából olyanok mint a kényszervégelszámolásé, ezzel is vigyázni kell.
ht	Hallotam kényszertörlési eljárásról is, az tudja valaki, hogy az micsoda?
Válasz Bazs üzenetére. Nem biztos, hogy ennyire pozitív a kép. Előreláthatólag ezek következnek:
- többé nem lehetsz ügyvezető, illetve 50%-nál nagyobb részesedésed nem lehet cégben
- a magánvayonod terhére megállapítják a cég teljes tartozását
- ha volt bevételed/a cégnek pénze abban az időben, amíg a járulékok nem lettek befizetve, feljelentés és bíróságozás lesz a dologból.
A fentiekből nem biztos, hogy minden így fog történni, de a kényszervégelszámolások sok esetben átmennek felszámolásba, aminek eredményeként pedig az ügyvezető marasztalása történik meg.
Bazs	Válasz üzenetére. nincs semmilye a cégnek, azt viheti a felszámoló :) :) Legalább nem kellet fizetnem a könyvelőnek és az ügyvédnek a végelszámolásért. :)
Válasz Bazs üzenetére. A NAV-nak halasztási kérelmet beadni már nincs értleme. Ha már idáig jutottál, több olyan levelet kellett kapnod, ami vagy nem lett átvéve, vagy nem válaszoltál rá. Ezért van végelszámolás, függetlenül attól, hogy van-e adótartozás vagy sem. Adótartozásra talán lehet könnyítési kérelmet beadni, de erre nem. Erre lett volna lehetőséged abban a kb. fél évben, amíg a levelekre lehetett volna válaszolni. Előreláthatólag felszámolásba fog átfordulni a dolog, a NAV valószínűleg bejelenti az igényét.
További hozzászólások	Szóljon hozzá Ön is!	Név vagy becenév:
Értesítés az új hozzászólásokról Felszámolás, végelszámolás: hogy is van ez? témában	Név vagy becenév: E-mail címe: